VALTION TILINTARKASTUSLAUTAKUNTA 		

				10.1.2009

Oikeusministeriö
Lainvalmisteluosasto
PL 25
00023 VALTIONEUVOSTO

LAUSUNTOPYYNTÖNNE OM12/41/2007, OM004:00/2008 

Oikeusministeriö on pyytänyt valtion tilintarkastuslautakunnalta lausuntoa työryhmämietinnöstä ”Käsittelyn joutuisuus hallinnossa ja oikeussuojakeinot käsittelyn viivästyessä”. 

Tilintarkastuslain 50 §:n nojalla valtion tilintarkastuslautakunta peruuttaa Keskuskauppakamarin tilintarkastuslautakunnan esityksestä tilintarkastajan hyväksyminen eräissä laissa säädetyissä tilanteissa. Hyväksymisen peruuttamista koskevaa asiaa käsitellessään valtion tilintarkastuslautakunta voi antaa tilintarkastajalle varoituksen tai huomautuksen, jos hyväksymisen peruuttamisen edellytykset eivät täyty, mutta tilintarkastajan menettely on moitittavaa tilintarkastuslain nojalla. Tilintarkastuslain 53 §:n nojalla kauppakamarin tilintarkastusvaliokunnan ja Keskuskauppakamarin tilintarkastuslautakunnan tilintarkastuslain tai sen nojalla annettujen säännösten perusteella tekemään päätökseen haetaan muutosta valittamalla valtion tilintarkastuslautakuntaan. Tilintarkastuslain 54 §:ssä on säädetty tähän eräitä poikkeuksia. Tilintarkastuslain 44 §:n mukaan lain 53 §:ssä tarkoitetun muutoksenhakuasian käsittelyyn valtion tilintarkastuslautakunnassa sovelletaan hallintolainkäyttölakia (586/1996) ja oikeudenkäynnin julkisuudesta hallintotuomioistuimissa annettua lakia (381/2007). Muutoin valtion tilintarkastuslautakunnan toimintaan sovelletaan hallintolakia (434/2003). 

Työryhmämietinnössä ehdotetut sääntelyt käsittelyn joutuisuudesta ja oikeussuojakeinoista käsittelyn viivästyessä ovat käsillä oleviin muihin vaihtoehtoihin nähden ja myös muuten valtion tilintarkastuslautakunnan näkökulmasta asianmukaisia ja kannatettavia. Yllä valtion tilintarkastuslautakunnan tehtävistä sanotusta ilmenee, ettei valtion tilintarkastuslautakunnassa tule vireille yksityisen vireillepanon perusteella sellaisia asianosaisen oikeutta, etua tai velvollisuutta koskevia asioita, jotka ratkaistaisiin hallintopäätöksellä. Tilintarkastuslain 50 §:ssä tarkoitetut asiat tulevat vireille Keskuskauppakamarin esityksestä. Hallintomenettelyssä käsitellään erinäisiä hallintokanteluiksi luonnehdittavia asioita. Keskuskauppakamarin tilintarkastuslautakunnassa ja alueellisten tilintarkastusvaliokuntien ratkaistavana on hieman tätä enemmän yksityisten asianosaisten vireille panemia hallintoasioita tilintarkastajien hyväksymiseen ja laissa säädettyihin tilintarkastajatutkintoihin osallistumiseen liittyen jne. Keskuskauppakamarin tilintarkastuslautakunnan ja tilintarkastusvaliokuntien ratkaisuihin haetaan pääsäännön mukaan muutosta valittamalla valtion tilintarkastuslautakuntaan. Kun valtion tilintarkastuslautakunnan toimialalla osa julkisista tehtävistä hoidetaan lain nojalla mainitulla tavalla viranomaisorganisaation ulkopuolella, on aiheellista alleviivata ehdotettujen hyvän hallinnon takeiden ulottamista myös näiden toimintaan.

Tällä hetkellä valtion tilintarkastuslautakunnan toimintaa koskeviin sääntelyin ei sisälly velvoitteita käsitellä asia kiinteän määräajan kuluessa. Asiat pyritään käsittelemään ilman aiheetonta viivytystä. Asian vireilletulon ja ratkaisemisen välissä aika kuluu lähinnä selvitysten hankkimiseen, kuulemiset mukaan lukien. 

Hallinnonalalla ei ole erityissääntelyä menettelyistä tilanteissa, joissa asian käsittely on viivästynyt. 

Puheenjohtaja	Jukka Mähönen

Sihteeri, esittelijä	Janne Salminen